Einum versta stormi í þrjátíu ár er spáð í suður- og austurhluta Bretlands í dag. Sjaldgæf rauð veðurviðvörun hefur verið gefin út. Milljónum Breta er ráðlagt að halda sig heima í dag vegna veðurs.
Bretar eru, eins og fleiri, í ágætis æfingu í að hlýða fyrirmælum stjórnvalda sem biðja fólk að halda sig heima. Í dag er það hins vegar ekki smithætta sem veldur því að stjónvöld biðja íbúa Wales og Suður- og Austur-Englands, þar með talið Lundúna, að vera heima í dag. Það er sjaldgæf rauð veðurviðvörun sem orsakar heimavistina að þessu sinni því stormurinn Eunice gengur nú yfir Bretlandseyjar.
Það er fátítt að rauð veðurviðvörun sé gefin út í Bretlandi. Skilgreiningin á rauðri viðvörun er að veður geti valdið foktjóni á mannvirkjum og fólki, að upp geti komið lífshættulegar aðstæður. Þá sé sömuleiðis hætta á að þök rifni af húsum, rafmagnslínur slitni og tré rifni upp með rótum.
Þá eru líka flóðaviðvaranir í gildi. Flestir skólar, allt frá leikskólum til háskóla, eru lokaðir í dag vegna veðurs og talsverð röskun á almenningssamgöngum.
Eunice er talin geta orðið einn öflugasti stormurinn á Bretlandi í ein þrjátíu ár og er búist við að vindhviður geti farið upp í allt að 40 metra á sekúndu.

Milljónum Breta er ráðlagt að halda sig heima í dag vegna veðurs. Einum versta stormi í þrjátíu ár er spáð í suður- og austurhluta landsins og sjaldgæf rauð veðurviðvörun hefur verið gefin út. 